Ego Willelmus, Dei gracia Autisiodorensis episcopus, notum esse volo futuris et presentibus quod ego, attendens sanctitatem et religionem monasterii Beati-Germani, pro restauracione molendinorum quos Humbaudus Baledarz apud Neron inceperat, et ob anniversarium fratris mei, domni Hugonis, Senonensis archiepiscopi et nostrum, singulis annis faciendum, donavi prenominato monasterio et fratribus ibidem Deo servientibus, in ecclesia eorum de Blagniaco, quinquaginta solidos post mortem dilecti filii nostri Hervei, cellerarii, annuatim imperpetuum percipiendos; preter illam porcionem oblacionum quam in eadem ecclesia percipere dinoscebantur. Humbaudus itaque, abbas predicti monasterii, et totus ejusdem loci conventus, peticionibus nostris grato concurrentes assensu, concesserunt quod, sicut petebamus, anniversarium domini Hugonis, quondam Senonensis archiepiscopi, et nostrum singulis annis facerent. Hujus rei testes sunt quinque in carta notati.